REGULAMENTUL DE PUNERE ÎN APLICARE (UE) 2019/1587 AL COMISIEI

din 24 septembrie 2019

de interzicere a introducerii în Uniune a exemplarelor din anumite specii ale faunei și florei sălbatice în conformitate cu Regulamentul (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 4 alineatul (6) literele (a) și (b),

întrucât:

(1) Obiectivul Regulamentului (CE) nr. 338/97 este de a proteja speciile faunei și florei sălbatice și de a asigura conservarea lor prin controlul comerțului cu speciile de plante și animale enumerate în anexele sale. Comisia poate pune în aplicare regulamentul respectiv prin stabilirea unor restricții privind introducerea în Uniune a exemplarelor din anumite specii.

(2) Lista aplicabilă în prezent a speciilor pentru care introducerea în Uniune este interzisă a fost stabilită în octombrie 2017, prin Regulamentul de punere în aplicare (UE) 2017/1915 al Comisiei (2).

(3) Având în vedere recomandările relevante formulate de Comitetul permanent al CITES cu ocazia celei de a 69-a și a celei de a 70-a reuniuni (3) a acestuia și pe baza rapoartelor întocmite pentru Grupul de analiză științifică din UE (4), acest grup a ajuns la concluzia că starea de conservare a anumitor specii suplimentare enumerate în anexa B la Regulamentul (CE) nr. 338/97 ar fi grav periclitată dacă nu se interzice introducerea acestora în Uniune din anumite țări de origine (5). Prin urmare, ar trebui să fie interzisă introducerea în Uniune a exemplarelor din următoarele specii: — Pericopsis elata din Côte D'Ivoire; — Prunus africana din Guineea Ecuatorială.

(4) Având în vedere secesiunea Sudanului de Sud de Sudan, care a avut loc la 9 iulie 2011, precum și acceptarea acestui stat de către Adunarea Generală a Organizației Națiunilor Unite ca nou stat membru, la 14 iulie 2011, pentru a menține dispozițiile care erau deja în vigoare în ceea ce privește statul precedent, introducerea în Uniune a exemplarelor din următoarele specii ar trebui, de asemenea, să fie interzisă: — Torgos tracheliotus din Sudanul de Sud.

(5) Având în vedere o serie de alte recomandări formulate de Comitetul permanent al CITES cu ocazia celei de a 69-a și a celei de a 70-a reuniuni a acestuia și pe baza rapoartelor întocmite pentru Grupul de analiză științifică (6), acest grup a ajuns, de asemenea, la concluzia că interzicerea introducerii în Uniune nu mai este necesară pentru exemplarele din următoarele specii: — Hippopotamus amphibius, Stangeriaceae spp. și Zamiaceae spp. din Mozambic; — Balearica regulorum și Agapornis fischeri din Tanzania; — Poicephalus fuscicollis din Mali; — Phelsuma breviceps și Phelsuma standingi din Madagascar; — Naja atra, Naja kaouthia, Naja siamensis, Cuora galbinifrons, Heosemys annandalii și Heosemys grandis din Laos; — Stigmochelys pardalis din Republica Democratică Congo; — Hippocampus kuda din Vietnam; — Pandinus roeseli (7) din Benin, Ghana și Togo; — Acanthastrea hemprichii, Favites halicora și Platygyra sinensis din Tonga.

(6) De asemenea, Grupul de analiză științifică a concluzionat că, pe baza celor mai recente informații disponibile privind nomenclatura, denumirea speciei Ovis vignei bochariensis ar trebui modificată în Ovis aries cycloceros. Această modificare a nomenclaturii nu afectează domeniul de aplicare al suspendării care este deja în vigoare.

(7) Grupul de analiză științifică a ajuns în cele din urmă la concluzia că, pe baza celor mai recente informații disponibile, interzicerea introducerii în Uniune a exemplarelor din familia Cycadaceae din Mozambic ar trebui modificată astfel încât să se refere numai la exemplarele din specia Cycas thouarsii din familia respectivă.

(8) Ținând seama de concluziile Grupului de analiză științifică și – în cazul combinațiilor de specii/țări menționate la considerentul (3) de mai sus – după consultarea țărilor de origine vizate în cadrul Comitetului permanent al CITES, lista speciilor pentru care se interzice introducerea în Uniune ar trebui să fie actualizată, iar Regulamentul de punere în aplicare (UE) 2017/1915 ar trebui, din motive de claritate, să fie înlocuit.

(9) Măsurile prevăzute în prezentul regulament sunt conforme cu avizul Comitetului pentru comerțul cu specii de faună și floră sălbatice instituit prin articolul 18 din regulament,

ADOPTĂ PREZENTUL REGULAMENT:

Articolul 1 Se interzice introducerea în Uniune a exemplarelor din speciile faunei și florei sălbatice prevăzute în anexa la prezentul regulament provenite din țările de origine indicate în anexa respectivă.

Articolul 2 Regulamentul de punere în aplicare (UE) 2017/1915 se abrogă. Trimiterile la regulamentul de punere în aplicare abrogat se interpretează ca trimiteri la prezentul regulament.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 24 septembrie 2019. Pentru Comisie Președintele Jean-Claude JUNCKER

(1) JO L 61, 3.3.1997, p. 1.

(2) Regulamentul de punere în aplicare (UE) 2017/1915 al Comisiei din 19 octombrie 2017 de interzicere a introducerii în Uniune a exemplarelor din anumite specii ale faunei și florei sălbatice (JO L 271, 20.10.2017, p. 7).

(3) Punerea în aplicare a Rezoluției Conf. 12.8 (Rev. CoP17) privind examinarea schimburilor comerciale semnificative cu exemplare din speciile incluse în anexa II – Recomandări ale Comitetului permanent, Geneva, 6 mai 2019, disponibilă la adresa https://cites.org/sites/default/files/notif/E-Notif-2019-027.pdf

(4) Raportul tehnic nr. 79/4/2/1 din mai 2017, Amendments to SRG opinions: Including an overview of opinions for wildsourced Annex A species and opinions for former countries/territories; Raportul tehnic nr. 80/4/2/2 din august 2017, Review of CITES-listed Ovis subspecies in Uzbekistan: evaluating the EU import suspension for Ovis vignei bochariensis; Raportul tehnic nr. 82/4/2/2 din ianuarie 2018, Comparison of EU decisions and decisions formed at the 69th meeting of the CITES Standing Committee, in the context of the Review of Significant Trade; Raportul tehnic nr. 85/4/2/3 din noiembrie 2018, Comparison of EU decisions and decisions formed at the 70th meeting of the CITES Standing Committee.

(5) Rezumatele reuniunilor Grupului de analiză științifică pot fi consultate la adresa https://circabc.europa.eu/w/browse/b46ce9b8-0fe6-4aab-b420-0c31527ad866

(6) Raportul tehnic nr. 82/4/2/2 din ianuarie 2018, Comparison of EU decisions and decisions formed at the 69th meeting of the CITES Standing Committee, in the context of the Review of Significant Trade; Raportul tehnic nr. 85/4/2/3 din noiembrie 2018, Comparison of EU decisions and decisions formed at the 70th meeting of the CITES Standing Committee.

(7) Suspendare aplicabilă inițial în cazul Pandinus imperator, din care s-a detașat, în 2017, Pandinus roeseli, în urma unor modificări taxonomice adoptate în cadrul celei de a 17-a reuniuni a Conferinței părților la CITES.